поне́же бо человѣ́комъ грѣ́хъ вни́де въ мі́ръ, и грѣхо́мъ сме́рть, бл҃говолѝ єдиноро́дный тво́й сн҃ъ, сы́й въ нѣ́дрѣхъ тебѐ бг҃а и ѻц҃а̀, бы́въ ѿ жены̀ ст҃ы́я бцд̑ы и приснодв҃ы мр҃і́и, бы́въ подъ̑ зако́номъ, ѡсуди́ти грѣ́хъ пло́тію свое́ю, да во ада́мѣ умира́юще, ѡживотворя́тся въ само́мъ хрс̑тѣ̀ твое́мъ, и пожи́въ въ мі́рѣ се́мъ, да́въ повелѣ̂нія спаси́тєльная, ѿста́вивъ на́съ пре́лести і́дѡльскія, приведѐ въ позна́ніе тебѐ и́стиннагѡ бг҃а и ѻц҃а̀, стяжа́въ на́съ себѣ̀ лю́ди избра́нны, црс̑кое сщ҃е́ніе, язы́къ ст҃ъ: и ѡчи́стивъ водо́ю, и ѡст҃и́въ дх҃омъ ст҃ы́мъ, дадѐ себѐ измѣ́ну сме́рти, въ не́йже держи́ми бѣ́хомъ, про́дани подъ̑ грѣхо́мъ, и соше́дъ крс̑то́мъ во а́дъ, да испо́лнитъ собо́ю вся̂, разрѣшѝ болѣ́зни сме́ртныя, и воскре́съ въ тре́тій де́нь, и пу́ть сотвори́въ вся́кой пло́ти, є́же изъ̑ ме́ртвыхъ воскресе́ніемъ, я́кѡ не бя́ше мо́щно держи́му бы́ти тлѣ́ніемъ нача́льнику жи́зни, бы́сть нача́токъ уме́ршихъ, перворожде́нъ изъ̑ ме́ртвыхъ, да бу́детъ са́мъ вся̂, во всѣ́хъ пе́рвенствуяй: и возше́дъ на нб҃са̀, сѣ́де ѡдесну́ю вели́чествія твоегѡ̀ на высо́кихъ, и́же и пріи́детъ возда́ти кому́ждо по дѣлѡ́мъ єгѡ̀